b'\n_START_ARTICLE_\nMilica Hrebeljanovi\xc4\x87\n_START_SECTION_\n\xc5\xbdivljenjepis\n_START_PARAGRAPH_\nMilica je bila iz vladarske rodbine Nemanji\xc4\x87. Njen o\xc4\x8de je bil knez Vratko Nemanji\xc4\x87, v ljudskem izro\xc4\x8dilu bolj znan kot Jug Bogdan. Vratko je bil pravnuk Nemanjevega sina Vukana in vnuk Vukanovega sina Dimitrija s samostanskim imenom David. David je zgradil samostan Davidovica. Kot svetnik se v Srbski  pravoslavni cerkvi praznuje 7. oktobra._NEWLINE_Rojena je bila okoli leta 1335. Okoli leta 1353 se je poro\xc4\x8dila s Lazarjem Hrebeljani\xc4\x87em. Po smrti kneza Uro\xc5\xa1a je Lazar postal knez Ra\xc5\xa1ke s prestolnico v Kru\xc5\xa1evcu. Z Lazarjem sta imela sedem otrok._NEWLINE_Po Lazarjevi smrti v bitki na Kosovskem polju leta 1389 je v imenu svojih otrok vladala kneginja Milica. Ko je sin Stefan odrasel, je on prevzel vladarske do\xc5\xbenosti, Milica pa se je umaknila v samostan Ljubostinja, ki ga je sama ustanovila. Preimenovala se je v Evgenijo. Pred smrtjo je prejela samostansko zaobljubo velike shime in novo ime Efrozinija. V samostanu Ljubostinja je \xc5\xbeivela do svoje smrti 11. novembra 1405 in bila tam tudi pokopana._NEWLINE_Srbska pravoslavna cerkev jo kot svetnico slavi 19. julija po cerkvenem koledarju oziroma 1. avgusta po novem koledarju. Ta dan se proslavlja tudi njen sin, despot Stefan Lazarevi\xc4\x87._NEWLINE_Knegina Milica je bila tudi diplomatka. Leta 1398 je od\xc5\xa1la k sultanu Bajazidu I. in zastopala interese svojega sina Stefana. S pomo\xc4\x8djo h\xc4\x8derke Olivere, takrat \xc5\xbee vplivne Bajazidove \xc5\xbeene, je dosegla prenos relikvij svete Petke iz Vidina v beograjsko kapelo sv. Petke na Kalemegdanu. Njene rlikvije so zdaj v romunskem mestu Ia\xc5\x9fi._NEWLINE_Ukvarjala se je tudi s knji\xc5\xbeevnostjo. Znani sta njeni deli Molitva matere in Udovstvu mojemu \xc5\xbeenik. Pisateljevala sta tudi njena h\xc4\x8derka Jelena Bal\xc5\xa1i\xc4\x87 in sin Stefan.'